《秋日游凤凰岩》
明代·郑文炳

浮岚缥缈留芳迹，远隔尘寰开绝壁。烟光一片接沧溟，万仞芙蓉削天碧。

奇情胜概近蓬瀛，石室玲珑紫翠盈。松风涧水调丝管，瑶草琪花照眼明。

凤翔千仞周八极，一览德辉暂栖息。轩翥宁同凡鸟群，文采欲绚青山色。

何时振翼五云边，梧叶秋风漫自怜。只今佳气复缭绕，丹穴应知胜昔年。

登临竟日穷幽境，惊飙飒飒轻裾冷。菊丛缀玉带晴晖，古峡寒潭照秋影。

徘徊展眺物华新，脚踏芒鞋破绿茵。扶筇直上飞云顶，举手不觉摩苍旻。

醍醐漫倒和烟吸，带醉狂歌山鬼泣。达人对境须旷观，牛山何必空于邑。

仙岩灵秀岂寻常，英髦接踵争翱翔。赓歌杂遝叶韶濩，群羡海邦多凤凰。

作者简介：郑文炳，字在中。新安人。明神宗万历七年（一五七九）贡生，初授福建将乐训导，迁高明教谕，升广西宾阳学正，署怀远县事。卒于官。有《奎亭集》。清嘉庆《新安县志》卷一九有传。